Diari Oficial de la Generalitat Valenciana


Sumari del DOGV 8399, del 08-10-2018 (2018/9270)

RESOLUCIÓ de 4 d'octubre de 2018, de la directora general de Prevenció d'Incendis Forestals, sobre modificació del període i horari de cremes per a la palla de l'arròs durant 2018.
------------------------------------------------------------------------------------------------------------------------------------------------------------------------------------

### Dades del document

Número de DOGV
:   8399

Data del DOGV
:   08-10-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/9270


Data del document
:   04-10-2018

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural

RESOLUCIÓ de 4 d'octubre de 2018, de la directora general de Prevenció d'Incendis Forestals, sobre modificació del període i horari de cremes per a la palla de l'arròs durant 2018. [2018/9270]  
Antecedents  
La Llei 43/2003, de 21 de novembre, de forests, modificada per Llei 21/2015, de 20 de juliol, és legislació bàsica estatal en matèria de forests i aprofitaments forestals.  
L'article 44 de la Llei 43/2003, de forests, relatiu a la prevenció d'incendis forestals, indica que les comunitats autònomes regularan en forests i àrees contigües l'exercici de totes aquelles activitats que puguen donar lloc a risc d'incendi.  
L'article 146 del Reglament de la Llei 3/1993, de 9 de desembre, forestal de la Comunitat Valenciana, aprovat pel Decret 98/1995, de 16 de maig, estableix que en els terrenys forestals, en els contigus o amb una proximitat menor de 500 metres d'aquells, amb l'autorització prèvia, podrà realitzar-se la crema de marges de cultiu o de restes agrícoles o forestals, així com la crema de canyars, canyissars o matolls lligada a algun tipus d'aprofitament ramader, cinegètic o de qualsevol altre tipus, fora del període comprés entre l'1 de juliol i el 30 de setembre.  
  
El mateix article, al punt 2, estableix que els períodes indicats podran ser modificats per la direcció general competent en funció de les condicions de perill d'incendis.  
Vista la Resolució de 12 de maig de 2017, de la directora general de Prevenció d'Incendis Forestals, sobre modificació del període de cremes, que disposa que amb caràcter extraordinari, i únicament per raons fitosanitàries, d'investigació o altres motius d'urgència degudament justificats que no permeten el seu ajornament, es podran autoritzar cremes durant el període comprés entre l'1 de juny fins al 30 de juny, ambdós inclosos, i des de l'1 d'octubre fins al 16 d'octubre, ambdós inclosos, sempre que hi haja resolució en aqueix sentit de la direcció general competent en prevenció d'incendis forestals.  
  
Vista la Resolució de 10 de març de 2014, de la Direcció General de Prevenció, Extinció d'Incendis i Emergències, sobre reducció dels horaris aptes per a la realització de cremes que disposa que, amb caràcter extraordinari, i únicament per raons fitosanitàries o altres motius d'urgència degudament justificats, es podran autoritzar cremes fora del període comprés horari comprés entre l'ortus i les 13.30 hores, sempre que hi haja resolució prèvia en aqueix sentit d'aquesta direcció general.  
  
Vista la Resolució de 26 de gener de 2018, de la directora general de Prevenció d'Incendis Forestals, solament es podran realitzar cremes de marges de cultiu o de restes agrícoles o forestals, així com la crema de canyars, canyissars o matolls lligada a algun tipus d'aprofitament ramader, cinegètic o de qualsevol altre tipus, en els terrenys forestals, en els confrontants o amb una proximitat menor a 500 metres d'aquells, quan el nivell de preemergencia per risc d'incendis forestals (nivell d'alerta), determinat per l'òrgan competent, siga 1.  
Vista la Instrucció de 29 de setembre de 2018, del Secretari Autonòmic de Medi Ambient i Canvi Climàtic, en relació amb els criteris generals a aplicar sobre mesures excepcionals per al control dels problemes fitosanitaris que afecten el cultiu de l'arròs en l'àmbit del Parc Natural de l'Albufera, a l'efecte de l'autorització mediambiental prevista en les ordres 8/2015 i 7/2016, en la qual s'inclou la possibilitat d'autoritzar la crema de restes de restolls i palla de l'arròs a menys de 500 metres de terreny forestal, amb caràcter extraordinari i per raons fitosanitàries.  
  
Vist que el sòl forestal és el definit conforme a l'annex cartogràfic del Decret 58/2013, de 3 de maig, del Consell, pel qual s'aprova el Pla d'acció territorial forestal de la Comunitat Valenciana (PATFOR) i a les definicions oferides per l'article 2 de la Llei 3/1993, de 9 de desembre, forestal de la Comunitat Valenciana, i l'article 5 de la Llei 43/2003, de 21 de novembre, de forests.  
Vist que el Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, en l'article 19 estableix que la Direcció General de Prevenció d'Incendis Forestals assumeix les funcions en matèria de direcció i gestió de les polítiques de prevenció d'incendis forestals de les forests o terrenys forestals de la Comunitat Valenciana.  
Per tot el que anteriorment s'ha exposat i atenent les raons fitosanitàries d'urgència que es manifesten pel departament competent en sanitat vegetal, resolc:  
  
Article únic  
Habilitar, amb caràcter extraordinari i únicament per raons fitosanitàries, la possibilitat d'autoritzar la crema de restes de restolls i palla d'arròs en aquelles superfícies de cultiu ubicades en l'entorn de l'Albufera de València, des del 4 d'octubre fins a la finalització de la campanya de la sega de l'arròs 2018, i en tot cas, fins als 31 de desembre de 2018, ambdós inclosos, únicament amb nivell de preemergència per incendis forestals 1 i en horari des del trenc d'alba fins a les dues hores abans de l'ocàs solar.  
  
Contra la present resolució que posa fi a la via administrativa, es podrà interposar un recurs contenciós administratiu en el termini de dos mesos, comptat des de l'endemà de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que preveuen els articles 10 i 46.1 de la Llei 29/1998, de 13 de juliol, reguladora de la jurisdicció contenciosa administrativa. Tot això sense perjuí de la interposició del recurs potestatiu de reposició, davant d'aquest mateix òrgan, en el termini d'un mes, computat en els termes ja referits, d'acord amb el que disposen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. En tot cas, no podrà simultaniejar-se la interposició del recurs de reposició amb el contenciós administratiu.  
  
València, 4 d'octubre de 2018.- La directora general de Prevenció d'Incendis Forestals: Delia Álvarez Alonso.